ΓΡΑΠΤΗ ΕΡΩΤΗΣΗ E-1576/98

υποβολή: Klaus Rehder (PSE) προς την Επιτροπή

(25 Μαΐου 1998)

Θέμα: Νομισματική σχέση μεταξύ γαλλικού φράγκου, φράγκου CFA και ευρώ

Από το τέλος της εποχής της αποικιοκρατίας, το νόμισμα δεκαπέντε δυτικο - και κεντροαφρικανικών χωρών, το φράγκο CFA, συνδέεται με σταθερή συναλλαγματική ισοτιμία με το γαλλικό φράγκο.

1. Ποιά αποτελέσματα θα είχε η αντικατάσταση του γαλλικού φράγκου με το ευρώ στη σχέση συναλλαγματικής ισοτιμίας με το φράγκο CFA; Ποιός είναι υπεύθυνος για να αποφασίσει επί τούτου;

2. Μετά από την καθιέρωση του ευρώ θα είναι υπεύθυνος να αποφασίζει για τις ισοτιμίες μεταξύ του ευρώ και των άλλων νομισμάτων, και κυρίως με το φράγκο CFA; Ποιός είναι αρμόδιος για την αποδοχή νέων μελών στην εν λόγω νομισματική ένωση ή για τη δημιουργία νέων ενώσεων; Προκύπτει από τα άρθρα 105 κεξ. της Συνθήκης ΕΟΚ ότι όλα τα χρηματοοικονομικά ζητήματα θα αποτελούν αρμοδιότητα της Κοινότητας;

3. Αν συνεχισθεί η νομισματική σχέση του γαλλικού φράγκου με το φράγκο CFA και μετά την καθιέρωση του ευρώ, πώς είναι δυνατόν να εξασφαλιστεί η σταθερότητα των τιμών, σύμφωνα με την προτεραιότητα που θέτει το άρθρο 105, και να αποφευχθεί η εξάπλωση των πληθωριστικών τάσεων από τη ζώνη του CFA;

4. Αν το CFA συνδεθεί με το ευρώ, ποιός θα ευθύνετο για αντισταθμιστικές πληρωμές σε σχέση με το ισοζύγιο πληρωμών των χωρών του φράγκου CFA; Θα μπορούσαν πληρωμές τέτοιου είδους να συμψηφισθούν με εισφορές στον κοινοτικό προϋπολογισμό;

5. Τα νομισματικά αποθέματα των αφρικανικών χωρών που είναι κατατεθειμένα σε λογαριασμό του Θησαυροφυλακίου του γαλλικού κράτους πρέπει να μεταφερθούν, σύμφωνα με το άρθρο 105 (2), στην Ευρωπαϊκή Κεντρική Τράπεζα;

Απάντηση του κ. de Silguy εξ ονόματος της Επιτροπής

(17 Ιουλίου 1998)

Η μετάβαση του γαλλικού φράγκου στο ευρώ, την 1η Ιανουαρίου 1999, δεν θα έχει άμεσες συνέπειες για τις χώρες της ζώνης CFA (Communauté financière d' Afrique). Αντιθέτως, μεσοπρόθεσμα, δύναται να της επιφέρει οικονομικά οφέλη.

Πράγματι, οι συμφωνίες της ζώνης του φράγκου, βασίζονται στην αλληλεγγύη μεταξύ των αφρικανικών χωρών και της Γαλλίας, η οποία υλοποιείται μέσω των συμφωνιών συνεργασίας. Αυτή η αλληλεγγύη παίρνει τη μορφή οικονομικής βοήθειας και ιδίως προσωρινών δανείων ρευστότητας που χορηγεί το γαλλικό κράτος στις κεντρικές τράπεζες της ζώνης CFA.

Η μετάβαση του γαλλικού φράγκου στο ευρώ, δεν επιφέρει καμία τροποποίηση σ' αυτές τις συμφωνίες, δεδομένου ότι τα κράτη που συμμετείχαν στις συμφωνίες της ζώνης του φράγκου δεν επιθυμούν να τις τροποποιήσουν και δεδομένου ότι αυτή η μετάβαση δεν δημιουργεί καμία νομική ή τεχνική δυσκολία.

Με πρόταση της Επιτροπής, στις 6 Ιουλίου 1998, το Συμβούλιο κατέληξε σε πολιτική συμφωνία, αναφορικά με σχέδιο απόφασης που επιβεβαιώνει τους όρους των μελλοντικών σχέσεων ανάμεσα στο ευρώ, το φράγκο CFA και το φράγκο Κομόρων. Μόλις η Ευρωπαϊκή Κεντρική Τράπεζα γνωμοδοτήσει, σύμφωνα με τη συνθήκη, το Συμβούλιο θα εκδώσει την απόφαση που θα τεθεί σε ισχύ την 1η Ιανουαρίου 1999. Στην απόφαση εξασφαλίζεται ότι, οι συμφωνίες που ισχύουν σήμερα ανάμεσα στη Γαλλία και τη ζώνη CFA δεν θα επηρεαστούν ουσιαστικά από τη μετάβαση στο ευρώ. Ωστόσο, οι γαλλικές αρχές θα πρέπει να κρατούν ενήμερες την Επιτροπή και την Οικονομική και Δημοσιονομική Επιτροπή (που αντικατέστησε τη Νομισματική Επιτροπή), σχετικά με την εφαρμογή αυτών των διευθετήσεων. Ιδιαίτερα, θα κρατούν προηγουμένως ενήμερη την Οικονομική και Δημοσιονομική Επιτροπή για κάθε μεταβολή της συναλλαγματικής ισοτιμίας μεταξύ του ευρώ, του φράγκου CFA ή του φράγκου Κομόρων. Οι τροποποιήσεις σχετικά με τη φύση ή το πεδίο εφαρμογής αυτών των συμφωνιών, απαιτούν την έγκριση του Συμβουλίου, το οποίο θα αποφανθεί με σύσταση της Επιτροπής μετά από διαβουλεύσεις με την Ευρωπαϊκή Κεντρική Τράπεζα.

Συνεπώς, η εισαγωγή του ευρώ, δεν περιέχει κινδύνους αποσταθεροποίησης για τις χώρες της ζώνης του φράγκου. Απεναντίας, θα τους προσφέρει νέες ευκαιρίες και θα επιφέρει εν συνόλω θετικά αποτελέσματα. Κατ' αρχάς, η σύνδεση των χωρών της ζώνης CFA με το νομισματικό πόλο σταθερότητας που αντιπροσωπεύει η Οικονομική και Νομισματική Ένωση, θα αποβεί επωφελής σε οικονομικό επίπεδο. Εν συνεχεία, η εισαγωγή του ευρώ θα προσφέρει στις χώρες του φράγκου CFA οφέλη σε εμπορικό επίπεδο. Η διεξαγωγή εμπορίου με τους ευρωπαίους εταίρους τους με ενιαίο νόμισμα θα διευκολύνει τις εμπορικές συναλλαγές στο μέτρο που αυτές οι χώρες θα επωφεληθούν από τη μείωση του κόστους των συναλλαγών μετατροπής συναλλάγματος.